CELEX: 
Language: lt
Date: 2019-03-04 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl išsamių šildymo ir vėsinimo efektyvumo potencialo vertinimų turinio iš dalies keičiami Direktyvos 2012/27/ES VIII ir IX priedai

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Siūlomo veiksmo tikslas ir teisinis pagrindas
            
            
               Šiuo deleguotuoju reglamentu peržiūrimas 2012 m. spalio 25 d. Europos Parlamento ir Tarybos direktyvos 2012/27/ES dėl energijos vartojimo efektyvumo
                  1
                VIII priedas ir IX priedo 1 dalis. Šia peržiūra siekiama supaprastinti ir paaiškinti išsamių šildymo ir vėsinimo efektyvumo potencialo vertinimų turinį. Be to, atliekant peržiūrą jų turinys suderinamas su atnaujintais energetikos sąjungos teisės aktais, būtent: Pastatų energinio naudingumo direktyva
                  2
               , Energijos vartojimo efektyvumo direktyva
                  3
               , Atsinaujinančiųjų išteklių energijos direktyva
                  4
                ir Reglamentu dėl energetikos sąjungos valdymo ir klimato politikos
                  5
               .
            
            
               Direktyvos 2012/27/ES 14 straipsnyje reikalaujama, kad valstybės narės iki 2015 m. gruodžio 31 d. atliktų išsamų šildymo ir vėsinimo efektyvumo potencialo vertinimą. Reikalaujama, kad šiuose išsamiuose vertinimuose valstybės narės apibūdintų ir numatytų didelio naudingumo kogeneracijos ir efektyvaus centralizuoto šilumos ir vėsumos tiekimo diegimo galimybes ir patvirtintų politiką, kuria būtų tinkamai atsižvelgiama į efektyvių šildymo ir vėsinimo sistemų naudojimo galimybes.
            
            
               Direktyvos VIII priede išvardyti privalomieji išsamaus vertinimo elementai, o IX priedo 1 dalyje aprašyti bendrieji kaštų ir naudos analizės, kurią valstybės narės turi atlikti vertindamos pagal išteklius ir kaštus efektyviausius sprendimus, kuriais siekiama patenkinti šildymo ir vėsinimo poreikius, principai.
            
            
               Komisijos prašymu valstybės narės išsamius vertinimus privalo atnaujinti ir pateikti jai kas penkerius metus. Komisija tokį prašymą privalo pateikti likus bent metams iki termino pabaigos. Iš pirmojo ciklo išsamių vertinimų rezultatų apžvalgos matyti, kad Komisija turėtų paprašyti valstybių narių parengti antrojo ciklo išsamius vertinimus.
            
            
               Išsamių vertinimų turinys, išdėstytas VIII priede ir IX priedo 1 dalyje, gali būti supaprastintas priimant deleguotuosius aktus, kaip nurodyta peržiūrėtos Energijos vartojimo efektyvumo direktyvos 22 straipsnyje ir 23 straipsnio 2 dalyje.
            
            
               Deleguotojo reglamento bendrosios aplinkybės
            
            
               Pirmojo ciklo išsamius vertinimus išanalizavo Europos Komisijos Jungtinis tyrimų centras (JRC). Jis priėjo prie išvados, kad dėl keleto priežasčių vertinimai yra naudingi, tačiau jų turinys iki kito ciklo turėtų būti patobulintas. JRC nurodyta nauda apėmė naujų duomenų rinkimą, šildymo ir vėsinimo naujo potencialo apibūdinimą ir nacionalinių bei vietos lygmens administracijų sąveikos gerinimą. Nurodydamas, ką reikėtų patobulinti, JRC, be kita ko, rekomendavo nustatyti aiškesnius duomenų rinkimo ir apdorojimo reikalavimus ir sudaryti sąlygas valstybėms narėms pagrindinį dėmesį analizėse skirti vietos lygmeniu aktualiems šildymo ir vėsinimo būdams laikantis technologinio neutralumo principo.
            
            
               Per pirmąjį išsamių vertinimų ciklą paaiškėjo, kad norint ir toliau naudotis galima šių vertinimų nauda reikia išlaikyti tris struktūrinius jų elementus, t. y.: 1) dabartinės šildymo ir vėsinimo paklausos, pasiūlos ir infrastruktūros apžvalgą, kartu su šios informacijos vizualizavimu žemėlapyje ir būsimos paklausos prognozėmis, 2) šildymo ir vėsinimo efektyvumo potencialo analizę ir 3) dabartinės ir numatomos politikos bei priemonių ir jų poveikio apžvalgą.
            
            
               Kad vertinimai būtų naudingesni formuojant nacionalinę politiką ir jiems parengti reikėtų mažiau laiko, valstybėms narėms turėtų būti suteikta daugiau lankstumo sprendžiant dėl jų energetikos ir klimato politikai aktualaus vertinimų turinio.
            
            
               2.KONSULTACIJOS PRIEŠ PRIIMANT AKTĄ
            
            
               Konsultacijos su valstybėmis narėmis ir suinteresuotosiomis šalimis
            
            
               Išsamių vertinimų turinio supaprastinimas yra techninio pobūdžio, o jo taikymo sritis – siaura, todėl pakeitimą galima atlikti priimant deleguotąjį aktą ir taikant supaprastintą procedūrą. Komisija konsultavosi su valstybių narių paskirtais ekspertais ir suinteresuotosiomis šalimis, laikydamasi Energijos vartojimo efektyvumo direktyvos 23 straipsnio.
            
            
               Valstybės narės ir suinteresuotosios šalys buvo pakviestos į Briuselyje 2018 m. spalio 25 d. vykusį konsultacinį posėdį. Dalyviams buvo pateiktas susipažinti ir per posėdį buvo pristatytas darbinio dokumento projektas. Posėdyje dalyvavo 16 valstybių narių ir 17 suinteresuotųjų šalių atstovai. Dauguma dalyvių, įskaitant visas suinteresuotąsias šalis, pritarė tam, kad Komisija turi paprašyti parengti antrojo ciklo išsamius vertinimus.
            
            
               Buvo išsiaiškinti keli neesminiai punktai ir gauta keletas pastabų dėl teksto dalies, kurioje aprašomi duomenų rinkimo dabartinės šildymo ir vėsinimo paklausos, pasiūlos ir infrastruktūros apžvalgai parengti, reikalavimai. Šioje pačioje techniškiausioje dokumento dalyje kelios suinteresuotosios šalys pasiūlė pakoreguoti duomenų rinkimo aprėptį, kad būtų pakankamai atsižvelgta į jų sektorius. Trys valstybės narės pasiūlė pateikti su energijos tiekimo technologijomis susijusius bendresnius nacionalinio masto duomenis. Be to, trys valstybės narės paprašė pakeisti ribą, nuo kurios taikomas reikalavimas rinkti galimo atliekinės šilumos tiekimo duomenis: vietoj dabartinės Energijos vartojimo efektyvumo direktyvos VIII priede nustatyto 20 GWh per metus pagaminamo energijos kiekio nustatyti 20 MW gamybos pajėgumo ribą. Dvi valstybės narės priminė, kad turi būti užtikrintas derėjimas su peržiūrėta Atsinaujinančiųjų išteklių energijos direktyva.
            
            
               Grįžtamoji informacija buvo renkama nuo 2018 m. gruodžio 13 d. iki 2019 m. sausio 10 d. Pastabas pateikė 14 subjektų: 10 įmonių, 3 nacionaliniai centralizuoto šilumos tiekimo paslaugų teikėjai ir 1 valstybė narė. Visi pastabas pateikę subjektai pritarė, kad šildymas ir vėsinimas yra labai svarbūs klausimai, kuriuos reikia atidžiai išanalizuoti. Dauguma pastabų buvo pateikta dėl duomenų rinkimo ir analizės reikalavimų: siūlyta, kad reikalavimai būtų tiek išsamesni, tiek lankstesni. Pastabose dėl ataskaitų dėl dabartinės ir planuojamos politikos teikimo siūlyta atsižvelgti į sisteminę bendros šilumos ir elektros energijos gamybos naudą, o kartu pabrėžta būtinybė laikytis technologinio neutralumo principo. 
            
            
               2019 m. sausio 24 d. įvyko Energijos vartojimo efektyvumo direktyvos ekspertų grupės posėdis, kuriame buvo aptartas parengtas darbinio dokumento projektas. Per jį pasiektas bendras sutarimas pritarti deleguotajam aktui ir atlikti keli techniniai pakeitimai. Be to, paaiškinta, kad jei reglamentu tam tikri klausimai nebūtų reglamentuojami, valstybės narės galėtų imtis veiksmų remdamosi savo galiojančiais nacionalinės teisės aktais. 
            
         
         
            
               3.DELEGUOTOJO AKTO TEISINIAI ASPEKTAI
            
            
               Teisinis pagrindas
            
            
               ES lygmens veiksmų energijos vartojimo efektyvumo srityje pagrindas – Sutarties dėl Europos Sąjungos veikimo (SESV) 194 straipsnis. 194 straipsniu nustatytas ES tikslas, kurio siekiama „[k]uriant vidaus rinką ar jai veikiant ir atsižvelgiant į poreikį išsaugoti ir gerinti aplinką“. Vykdant Sąjungos politiką, be kitų tikslų, siekiama „užtikrinti energijos tiekimo saugumą Sąjungoje“ ir „skatinti energijos vartojimo efektyvumą bei taupymą ir naujų bei atsinaujinančių energijos formų plėtojimą“. 
            
            
               Šis deleguotasis reglamentas turi būti priimtas pagal Direktyvos 2012/27/ES 22 straipsnį ir 23 straipsnio 2 dalį, kuriais Komisijai suteikiami įgaliojimai priimti deleguotuosius aktus, kuriais pakoreguojami VIII ir IX priedai.
            
            
               Proporcingumo principas
            
            
               Išsamių šildymo ir vėsinimo efektyvumo potencialo vertinimų reikalavimai nustatyti Energijos vartojimo efektyvumo direktyvoje. Šildymo ir vėsinimo sektorius – svarbiausias galutinės energijos vartojimo sektorius, kuriame suvartojama energija sudaro 50 proc. visos Europos Sąjungos energijos paklausos. Todėl siekiant palyginti ir suvienodinti politiką ir užtikrinti, kad energija būtų taupoma visose valstybėse narėse, svarbu priimti ES lygmens teisės aktus. Taigi pasiūlymas atnaujinti ir supaprastinti išsamių vertinimų turinį yra proporcingas siekiamam rezultatui.
            
            
               Siūlomų veiksmų santrauka
            
            
               Deleguotuoju reglamentu supaprastinami išsamūs šildymo ir vėsinimo efektyvumo potencialo vertinimai sumažinant iš valstybių narių reikalaujamos pateikti informacijos kiekį. Vertinimą sudaro keturi struktūriniai elementai: a) dabartinės šildymo ir vėsinimo paklausos, pasiūlos ir infrastruktūros apžvalga, kartu su šios informacijos vizualizavimu žemėlapyje ir būsimos paklausos prognoze, b) tikslai, strategijos ir politikos priemonės, kuriais prisidedama prie penkių energetikos sąjungos aspektų įgyvendinimo, c) ekonominė ir finansinė šildymo ir vėsinimo efektyvumo potencialo analizė ir d) galimos naujos strategijos ir politikos priemonės.
            
            
               Atliekant supaprastinimą racionalizuojamas ataskaitų teikimo įpareigojimas, o vertinimai suderinami su kitomis energetikos sąjungos teisės aktuose nustatytomis iniciatyvomis.
            
            
               Priemonės pasirinkimas
            
            
               Siūloma veiksmų forma yra Deleguotasis reglamentas, kuriuo iš dalies keičiamas ir papildomas Direktyvos 2012/27/ES VIII priedas ir IX priedo 1 dalis.
            
            
               Poveikis biudžetui
            
            
               Pasiūlymas ES biudžetui poveikio neturi.
            
            
               KOMISIJOS DELEGUOTASIS REGLAMENTAS (ES) …/...
            
            
               2019 03 04
            
            
               kuriuo dėl išsamių šildymo ir vėsinimo efektyvumo potencialo vertinimų turinio iš dalies keičiami Direktyvos 2012/27/ES VIII ir IX priedai
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2012 m. spalio 25 d. Europos Parlamento ir Tarybos direktyvą 2012/27/ES dėl energijos vartojimo efektyvumo
                  6
               , ypač į jos 22 straipsnį,
            
            
               kadangi:
            
         
         
            
               (1)Direktyva 2012/27/ES nustatoma valstybių narių atliekamų išsamių šildymo ir vėsinimo efektyvumo potencialo vertinimų sistema ir turinys;
            
            
               (2)Direktyvos 2012/27/ES 22 straipsniu ir 23 straipsnio 2 dalimi Komisijai suteikiami įgaliojimai priimti deleguotuosius aktus, kuriais pakoreguojami VIII ir IX priedų reikalavimai;
            
            
               (3)Komisija išanalizavo pirmojo ciklo išsamius vertinimus. Įsitikinta, kad jie naudingi, nes surinkta naujų  energijos vartojimo efektyvumo šildymo ir vėsinimo sektoriuose duomenų, nustatyta naujų galimybių jį didinti ir apsikeista geriausia patirtimi; be to, vertinimų rezultatai patvirtino, kad Komisija turi prašyti valstybių narių per antrąjį ciklą išsamius vertinimus atnaujinti ir juos pateikti Komisijai;
            
            
               (4)skyrėsi tiek vertinimuose taikyti metodai, tiek vertinimų turinys, todėl nustatyta, kad reikia tobulinti šiuos aspektus: nustatyti aiškesnius reikalavimus, vadovautis technologinio neutralumo principu ir užtikrinti geresnę sąsają su politika. Išsamių vertinimų turiniui keliami reikalavimai turi būti atnaujinti prieš antrąjį ciklą tam, kad surinkta informacija būtų naudingesnė valstybėms narėms ir Komisijai, būtų supaprastinta reikalaujama pateikti informacija ir būtų užtikrinta geresnė sąsaja su kitais energetikos sąjungos teisės aktais, būtent Europos Parlamento ir Tarybos reglamentu (ES) 2018/1999
                  7
                dėl energetikos sąjungos valdymo ir klimato politikos ir Europos Parlamento ir Tarybos direktyvomis: (ES) 2018/844
                  8
               , kuria iš dalies keičiama Direktyva 2010/31/ES dėl pastatų energinio naudingumo ir Direktyva 2012/27/ES dėl energijos vartojimo efektyvumo, (ES) 2018/2002
                  9
               , kuria iš dalies keičiama Direktyva 2012/27/ES dėl energijos vartojimo efektyvumo, ir (ES) 2018/2001
                  10
                dėl skatinimo naudoti atsinaujinančiųjų išteklių energiją;
            
            
               (5)tikslinga, kad nustatydamos planuojamus šilumos ir vėsumos tiekimo punktus ir centralizuoto šilumos tiekimo įrenginius, valstybės narės naudotųsi paraiškose išduoti leidimus pateikiamais duomenimis;
            
            
               (6)2018 m. spalio 25 d. vykusiame jungtiniame konsultaciniame posėdyje dėl išsamių vertinimų procedūros ir atnaujinto VIII priedo darbinio dokumento projekto konsultuotasi su valstybėmis narėmis ir suinteresuotosiomis šalimis; 
            
            
               (7)šiame reglamente pateiktas priemones pagal Direktyvos (ES) 2018/2002 22 straipsnį aptarė valstybių narių ekspertai;
            
            
               (8)todėl Direktyvos 2012/27/ES VIII priedas ir IX priedo 1 dalis turėtų būti pakoreguoti,
            
            
               PRIĖMĖ ŠĮ REGLAMENTĄ:
            
            
               1 straipsnis
               Šildymo ir vėsinimo efektyvumo potencialas
            
            
               (1)Direktyvos 2012/27/ES VIII priedas pakeičiamas šio reglamento I priede pateiktu tekstu.
            
            
               (2)Direktyvos 2012/27/ES IX priedas iš dalies keičiamas, kaip nurodyta šio reglamento II priede.
            
            
               2 straipsnis
               Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 03 04
            
            
               
                     Komisijos vardu
                     Pirmininkas 
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 315, 2012 11 14, p. 1.
               
               
                  
                     (2)
                  
                        OL L 156, 2018 6 19, p. 75.
               
               
                  
                     (3)
                  
                        OL L 328, 2018 12 21, p. 210.
               
               
                  
                     (4)
                  
                        OL L 328, 2018 12 21, p. 82.
               
               
                  
                     (5)
                  
                        OL L 328, 2018 12 21, p. 1.
               
               
                  
                     (6)
                  
                        OL L 315, 2012 11 14, p. 1.
               
               
                  
                     (7)
                  
                        2018 m. gruodžio 11 d. Europos Parlamento ir Tarybos reglamentas (ES) 2018/1999 dėl energetikos sąjungos ir klimato politikos veiksmų valdymo, kuriuo iš dalies keičiami Europos Parlamento ir Tarybos reglamentai (EB) Nr. 663/2009 ir (EB) Nr. 715/2009, Europos Parlamento ir Tarybos direktyvos 94/22/EB, 98/70/EB, 2009/31/EB, 2009/73/EB, 2010/31/ES, 2012/27/ES ir 2013/30/ES, Tarybos direktyvos 2009/119/EB ir (ES) 2015/652 ir panaikinamas Europos Parlamento ir Tarybos reglamentas (ES) Nr. 525/2013 (OL L 328, 2018 12 21, p. 1).
               
               
                  
                     (8)
                  
                        2018 m. gegužės 30 d. Europos Parlamento ir Tarybos direktyva (ES) 2018/844, kuria iš dalies keičiama Direktyva 2010/31/ES dėl pastatų energinio naudingumo ir Direktyva 2012/27/ES dėl energijos vartojimo efektyvumo (OL L 156, 2018 6 19, p. 75).
               
               
                  
                     (9)
                  
                        2018 m. gruodžio 11 d. Europos Parlamento ir Tarybos direktyva (ES) 2018/2002, kuria iš dalies keičiama Direktyva 2012/27/ES dėl energijos vartojimo efektyvumo (OL L 328, 2018 12 21, p. 210).
               
               
                  
                     (10)
                  
                        2018 m. gruodžio 11 d. Europos Parlamento ir Tarybos direktyva (ES) 2018/2001 dėl skatinimo naudoti atsinaujinančiųjų išteklių energiją (OL L 328, 2018 12 21, p. 82).
               
            
      
    ---documentbreak--- 
      
         
         
            
               I PRIEDAS
               VIII priedo pakeitimas
            
            
               Direktyvos 2012/27/ES VIII priedas pakeičiamas taip:
            
            
               „VIII PRIEDAS
            
            
               Šildymo ir vėsinimo efektyvumo potencialas
            
            
               14 straipsnio 1 dalyje nurodytame išsamiame nacionalinio šildymo ir vėsinimo potencialo vertinime turi būti pateikiami toliau nurodyti elementai ir jis turi būti jais grindžiamas.
            
            
               I dalis. ŠILDYMO IR VĖSINIMO APŽVALGA
            
            
               1.Šildymo ir vėsinimo paklausa, išreikšta įvertintos naudingos energijos kiekiu
                  1
                ir kiekybiškai įvertinu galutinės energijos vartojimu (GWh per metus)
                  2
               , pagal sektorius:
            
            
               (a)būsto;
            
            
               (b)paslaugų;
            
            
               (c)pramonės;
            
            
               (d)bet kuris kitas sektorius, kuriame suvartojamas kiekis sudaro daugiau kaip 5 % visos nacionalinės naudingojo šildymo ir vėsinimo paklausos.
            
            
               2.Dabartinio tiekiamos šilumos ir vėsumos kiekio nustatymas arba 2 punkto a papunkčio i dalies atveju nustatymas ar apskaičiavimas:
            
            
               (a)pagal technologiją (GWh per metus
                  3
               ), jei įmanoma, 1 punkte nurodytuose sektoriuose, atskiriant energiją, gaunamą iš iškastinio kuro ir iš atsinaujinančiųjų išteklių:
            
            
               i)vietinis tiekimas gyvenamosiose ir paslaugų teikimo vietose:
            
            
               –iš tik šilumai gaminti skirtų katilų;
            
            
               –iš didelio naudingumo šilumos ir elektros energijos kogeneracijos įrenginių;
            
            
               –iš šilumos siurblių;
            
            
               –naudojant kitas vietoje taikomas technologijas ir iš kitų vietoje naudojamų šaltinių; 
            
            
               ii)vietinis tiekimas ne paslaugų teikimo ir ne gyvenamosiose vietose: 
            
         
         
            
               –iš tik šilumai gaminti skirtų katilų;
            
            
               –iš didelio naudingumo šilumos ir elektros energijos kogeneracijos įrenginių;
            
            
               –iš šilumos siurblių;
            
            
               –naudojant kitas vietoje taikomas technologijas ir iš kitų vietoje naudojamų šaltinių; 
            
            
               iii)nevietinis tiekimas:
            
            
               –iš didelio naudingumo šilumos ir elektros energijos kogeneracijos įrenginių;
            
            
               –naudojant atliekinę šilumą;
            
            
               –naudojant kitas ne vietoje taikomas technologijas ir iš kitų ne vietoje naudojamų šaltinių;
            
            
               (b)iš įrenginių, kuriuose susidaro atliekinė šiluma ar vėsuma, ir jų šilumos ar vėsumos tiekimo potencialo nustatymas (GWh per metus):
            
            
               i)šiluminių jėgainių, iš kurių gali būti tiekiama arba kurios gali būti modifikuotos taip, kad iš jų galėtų būti tiekiama atliekinė šiluma, ir kurių bendra šiluminė galia yra didesnė nei 50 MW;
            
            
               ii)šilumos ir elektros energijos kogeneracijos įrenginių, kuriuose naudojamos I priedo II dalyje nurodytos technologijos ir kurių bendra šiluminė galia yra didesnė nei 20 MW;
            
            
               iii)atliekų deginimo įrenginių;
            
            
               iv)atsinaujinančiųjų išteklių energijos įrenginių, kurių bendra šiluminė galia yra didesnė nei 20 MW ir kuriuose šiluma ar vėsuma gaminama naudojant atsinaujinančiųjų išteklių energiją, išskyrus 2 punkto b papunkčio i ir ii dalyse nurodytus įrenginius;
            
            
               v)pramonės įrenginių, kurių bendra šiluminė galia yra didesnė nei 20 MW ir iš kurių gali būti tiekiama atliekinė šiluma;
            
            
               (c)iš atsinaujinančiųjų išteklių ir iš atliekinės šilumos ar vėsumos gautos energijos dalis, apie kurią pranešta, galutinės energijos kiekyje, suvartotame per paskutinius 5 metus centralizuoto šilumos ir vėsumos tiekimo
                  4
                sektoriuje, vadovaujantis Direktyva (ES) 2018/2001.
            
            
               3.Visos nacionalinės teritorijos žemėlapis, kuriame (saugant neskelbtiną komercinę informaciją) būtų nurodyta:
            
            
               (a)atlikus 1 punkte nurodytą analizę nustatyti šildymo ir vėsinimo paklausos rajonai; savivaldybių ir aglomeracijų zonos, kuriuose suvartojama daug energijos, turi būti pažymėtos pagal nuoseklius kriterijus;
            
            
               (b)pagal 2 punkto b papunktį nustatyti esami šilumos ir vėsumos tiekimo punktai ir centralizuoto šilumos tiekimo įrenginiai;
            
            
               (c)2 punkto b papunktyje nurodyto tipo planuojami šilumos ir vėsumos tiekimo punktai ir centralizuoto šilumos perdavimo įrenginiai.
            
            
               4.Šildymo ir vėsinimo paklausos (GWh) pokyčių prognozė ateinantiems 30 metų, visų pirma atsižvelgiant į ateinančių 10 metų prognozes, paklausos pastatų ir įvairiuose pramonės sektoriuose pokyčius ir su paklausos valdymu susijusios politikos bei strategijų, kaip antai pagal Direktyvą (ES) 2018/844 įgyvendinamų ilgalaikių pastatų renovacijos strategijų, poveikį.
            
         
         
            
            
               II dalis. TIKSLAI, STRATEGIJOS IR POLITIKOS PRIEMONĖS
            
            
               5.Planuojamas valstybės narės dalyvavimas įgyvendinant su penkiais energetikos sąjungos aspektais susijusius savo nacionalinius tikslus bei uždavinius ir užtikrinant savo įnašą, kaip nustatyta Reglamento (ES) 2018/1999 3 straipsnio 2 dalies b punkte, efektyvaus šildymo ir vėsinimo srityje, visų pirma tikslus, uždavinius ir įnašą, susijusius su to reglamento 4 straipsnio b punkto 1–4 papunkčiais ir 15 straipsnio 4 dalies b punktu, nurodant, kuris iš šių elementų yra papildomas, palyginti su integruotais nacionaliniais energetikos ir klimato sričių veiksmų planais.
            
            
               6.Bendra esamos politikos ir priemonių, apibūdintų naujausioje ataskaitoje, pateiktoje pagal Reglamento (ES) 2018/1999 3, 20 bei 21 straipsnius ir 27 straipsnio a punktą, apžvalga.
            
            
               III dalis. ŠILDYMO IR VĖSINIMO EFEKTYVUMO EKONOMINIO POTENCIALO ANALIZĖ
            
            
               7.Įvairių šildymo ir vėsinimo technologijų ekonominio potencialo analizė
                  5
                turi apimti visą nacionalinę teritoriją ir turi būti atliekama remiantis 14 straipsnio 3 dalyje nurodyta kaštų ir naudos analize; joje turi būti nurodyti kiti galimi efektyvesnių ir labiau atsinaujinančiaisiais ištekliais grindžiamų šildymo ir vėsinimo technologijų naudojimo scenarijai, kai taikoma, atskiriant energiją, gaunamą iš iškastinio kuro ir iš atsinaujinančiųjų išteklių.
            
            
               Turėtų būti aptariamos šios technologijos:
            
            
               (a)pramonės įrenginių atliekinės šilumos ir vėsumos;
            
            
               (b)atliekų deginimo;
            
            
               (c)didelio naudingumo kogeneracijos;
            
            
               (d)atsinaujinančiųjų išteklių energijos (pvz., geoterminės, saulės šiluminės ir biomasės), išskyrus didelio naudingumo kogeneracijai naudojamas technologijas;
            
            
               (e)šilumos siurblių;
            
            
               (f)turimų centralizuoto tiekimo sistemų šilumos ir vėsumos nuostolių mažinimo.
            
            
               8.Ekonominio potencialo analizę, be kita ko, turi sudaryti šie veiksmai ir joje turi būti atsižvelgiama į šiuos veiksnius:
            
            
               (a)veiksniai:
            
            
               i)įgyvendinant 14 straipsnio 3 dalį atliekama kaštų ir naudos analizė turi apimti ekonominę analizę, kurioje atsižvelgiama į socialinius, ekonominius ir aplinkosauginius veiksnius
                  6
               , ir finansinę analizę, kuria siekiama įvertinti projektus iš investuotojų perspektyvos. Atliekant ekonominę ir finansinę analizes kaip vertinimo kriterijus turi būti naudojama grynoji dabartinė vertė;
            
            
               ii)atskaitos taškas turėtų būti bazinis scenarijus, kuriame atsižvelgiama į rengiant šį išsamų vertinimą galiojančią politiką
                  7
                ir kuris turi būti susietas su duomenimis, surinktais pagal šio priedo I dalį ir II dalies 6 punktą;
            
            
               iii)kituose galimuose scenarijuose turi būti atsižvelgiama į Reglamente (ES) 2018/1999 nustatytus energijos vartojimo efektyvumo ir atsinaujinančiosios energijos tikslus. Aptariant kiekvieną scenarijų turi būti pateikiami ir su baziniu scenarijumi palyginami šie elementai:
            
            
               –ekonominis nagrinėjamų technologijų potencialas, taikant grynosios dabartinės vertės kriterijų;
            
            
               –išmetamo šiltnamio efektą sukeliančių dujų kiekio sumažinimas;
            
         
         
            
               –sutaupytos pirminės energijos kiekis (GWh per metus);
            
            
               –poveikis atsinaujinančiųjų išteklių energijos daliai nacionaliniame energijos rūšių derinyje.
            
            
               Scenarijai, kurių neįmanoma įgyvendinti dėl techninių ar finansinių priežasčių arba nacionalinio reguliavimo, gali būti atmesti ankstyvajame kaštų ir naudos analizės etape, jei tai pagrindžiama tiksliais, aiškiais ir tinkamais dokumentais pagrįstais motyvais.
            
            
               Atliekant vertinimą ir priimant sprendimus turėtų būti atsižvelgiama į kaštus ir sutaupytos energijos kiekį dėl lankstesnio energijos tiekimo ir dėl geresnio elektros tinklų veikimo pagal analizuotus scenarijus, įskaitant kaštus, kurių išvengta, ir sutaupytų lėšų kiekį dėl mažesnių investicijų į infrastruktūrą; 
            
            
               (b)kaštai ir nauda:
            
            
               8 punkto a papunktyje nurodyti kaštai ir nauda turi apimti bent šią naudą ir kaštus:
            
            
               i)nauda:
            
            
               –gamybos vertė vartotojui (šildymas, vėsinimas ir elektros energija);
            
            
               –kiek įmanoma, išorės nauda, pavyzdžiui, nauda aplinkai, nauda mažinant išmetamą šiltnamio efektą sukeliančių dujų kiekį ir nauda sveikatai bei saugai;
            
            
               –kiek įmanoma, poveikis darbo rinkai, energetinis saugumas ir konkurencingumas;
            
            
               ii)kaštai:
            
            
               –kapitalo kaštai, susiję su įrenginiais ir įranga;
            
            
               –kapitalo kaštai, susiję su susietais energetikos tinklais;
            
            
               –kintami ir pastovūs veiklos kaštai;
            
            
               –energijos kaštai;
            
            
               –kiek įmanoma, kaštai, susiję su aplinka, sveikata ir sauga;
            
            
               –kiek įmanoma, kaštai, susiję su darbo rinka, energetinis saugumas ir konkurencingumas;
            
            
               (c)svarbių scenarijų palyginimas su baziniu scenarijumi:
            
            
               visi svarbūs scenarijai turi būti išnagrinėti atsižvelgiant į bazinį scenarijų ir, be kita ko, turi būti išnagrinėtas efektyvaus individualaus šildymo ir vėsinimo vaidmuo: 
            
            
               i)kaštų ir naudos analizė gali apimti projekto įvertinimą arba projektų grupės platesnio masto vietos, regioninį arba nacionalinį įvertinimą, siekiant planavimo tikslu konkrečioje geografinėje teritorijoje nustatyti ekonomiškai efektyviausią ir naudingiausią (palyginti su baziniu scenarijumi) šildymo ar vėsinimo sprendimą;
            
         
         
            
               ii)valstybės narės turi paskirti kompetentingas valdžios institucijas, atsakingas už kaštų ir naudos analizių pagal 14 straipsnį atlikimą. Jos turi pateikti išsamią metodiką ir prielaidas pagal šį priedą, taip pat nustatyti ir paskelbti ekonominei analizei skirtas procedūras; 
            
            
               (d)ribos ir integruotas požiūris:
            
            
               i)geografinės ribos turi žymėti tinkamą gerai apibrėžtą geografinę teritoriją;
            
            
               ii)kaštų ir naudos analizėje turi būti atsižvelgiama į visus sistemoje ir geografinėmis ribomis apibrėžtoje teritorijoje turimus atitinkamus centralizuoto ar necentralizuoto tiekimo išteklius, įskaitant pagal šio priedo III dalies 7 punktą aptartas technologijas, ir į šildymo ir vėsinimo paklausos pokyčius ir charakteristikas;
            
            
               (e)prielaidos:
            
            
               i)atlikdamos kaštų ir naudos analizes valstybės narės turi pateikti prielaidas dėl pagrindinių sąnaudų ir gamybos veiksnių kainų ir diskonto normos;
            
            
               ii)diskonto norma, naudojama atliekant ekonominę analizę grynajai dabartinei vertei apskaičiuoti, turi būti pasirenkama pagal europines arba nacionalines gaires;
            
            
               iii)valstybės narės turi naudoti nacionalines, europines ar tarptautines energijos kainų kitimo prognozes, prireikus atsižvelgdamos į savo nacionalines ir (arba) regionines / vietos aplinkybes;
            
            
               iv)ekonominėje analizėje naudojamos kainos turi atitikti socialinius bei ekonominius kaštus ir naudą. Kiek įmanoma (t. y. kai egzistuoja rinkos kaina arba kai ji jau reguliuojama europiniu ar nacionaliniu lygmeniu), turėtų būti įtraukti išorės kaštai, pvz., poveikio aplinkai ir sveikatai;
            
            
               (f)jautrumo analizė:
            
            
               i)turi būti įtraukta jautrumo analizė, kurios tikslas – įvertinti projekto ar projektų grupės kaštus ir naudą ir kuri turi būti grindžiama tokiais didelę įtaką apskaičiavimo rezultatams turinčiais kintamaisiais, kaip skirtingos energijos kainos, paklausos lygiai, diskonto normos ir kt.
            
            
            
            
            
            
               IV dalis. GALIMOS NAUJOS STRATEGIJOS IR POLITIKOS PRIEMONĖS
            
            
               9.Naujų teisėkūros ir ne teisėkūros procedūra priimamų politikos priemonių apžvalga
                  8
                siekiant suprasti pagal 7 ir 8 punktus nustatytą ekonominį potencialą, numatant su šiomis priemonėmis susijusius elementus:
            
            
               (a)išmetamo šiltnamio efektą sukeliančių dujų kiekio sumažinimas;
            
            
               (b)sutaupytos pirminės energijos kiekis (GWh per metus);
            
            
               (c)poveikis didelio naudingumo kogeneracijos daliai;
            
         
         
            
               (d)poveikis atsinaujinančiųjų išteklių energijos daliai nacionaliniame energijos rūšių derinyje ir šildymo bei vėsinimo sektoriuje;
            
            
               (e)ryšys su nacionalinėmis finansinėmis programomis ir sutaupytomis valstybės biudžeto ir rinkos dalyvių lėšomis;
            
            
               (f)įvertintos valstybės paramos priemonės (jei tokių numatyta), joms skiriamas metinis biudžetas ir galimos pagalbos elementas.“
            
            
               II PRIEDAS
               Direktyvos 2012/27/ES IX priedo pakeitimas
            
            
               Direktyvos 2012/27/ES IX priedo 1 dalis išbraukiama.
            
         
         
            
                  
                     (1)
                  
                        Šiluminės energijos kiekis, reikalingas galutinių vartotojų šildymo ir vėsinimo poreikiams patenkinti.
               
               
                  
                     (2)
                  
                        Turėtų būti naudojami naujausi duomenys.
               
               
                  
                     (3)
                  
                        Turėtų būti naudojami naujausi duomenys.
               
               
                  
                     (4)
                  
                        Iš atsinaujinančiųjų išteklių gautos vėsumos tiekimas turės būti nustatomas pagal Direktyvą (ES) 2018/2001, kai pagal tos direktyvos 35 straipsnį bus nustatytas vėsinimui ir centralizuotam vėsumos tiekimui suvartojamo atsinaujinančiųjų išteklių energijos kiekio apskaičiavimo metodas. Iki tol vėsumos tiekimas turi būti nustatomas pagal atitinkamą nacionalinį metodą.
               
               
                  
                     (5)
                  
                        Ekonominio potencialo analizėje turėtų būti pateikiamas naudojant kiekvieną analizuojamą technologiją per metus galimas pagaminti energijos kiekis (GWh). Be to, turėtų būti atsižvelgiama į energijos sistemos apribojimus ir vidaus sąsajas. Atliekant analizę gali būti naudojami modeliai, grindžiami įprastų rūšių technologijų ar sistemų veikimo prielaidomis.
               
               
                  
                     (6)
                  
                        Įskaitant Direktyvos (ES) 2018/2001 15 straipsnio 7 dalyje nurodytą vertinimą.
               
               
                  
                     (7)
                  
                        Pagal bazinį scenarijų turi būti atsižvelgiama į politiką, kuri buvo įgyvendinama iki metų, einančių prieš metus, iki kurių pabaigos turi būti parengtas išsamus vertinimas, pabaigos. Taigi į paskutiniais metais iki išsamių vertinimų pateikimo termino vykdytą politiką neturi būti atsižvelgta.
               
               
                  
                     (8)
                  
                        Į šią apžvalgą turi būti įtrauktos finansavimo priemonės ir programos, kurios gali būti priimtos laikotarpiu, kurį apima išsamus vertinimas (nedarant poveikio atskirų pranešimų dėl valstybės paramos schemų teikimui, kad būtų atliktas valstybės pagalbos vertinimas).